CELEX: 32020D1048
Language: da
Date: 2020-07-15 00:00:00
Title: Kommissionens gennemførelsesafgørelse (EU) 2020/1048 af 15. juli 2020 om tilladelse til, at Østrig godkender biocidholdige produkter, der består af in situ-genereret nitrogen, til beskyttelse af kulturarv (meddelt under nummer C(2020) 4724) (Kun den tyske udgave er autentisk)

17.7.2020   
               
               
                  DA
               
               
                  Den Europæiske Unions Tidende
               
               
                  L 230/15
               
            
         KOMMISSIONENS GENNEMFØRELSESAFGØRELSE (EU) 2020/1048
         af 15. juli 2020
         om tilladelse til, at Østrig godkender biocidholdige produkter, der består af in situ-genereret nitrogen, til beskyttelse af kulturarv
         
            (meddelt under nummer C(2020) 4724)
         
         (Kun den tyske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 3,
         efter høring af Det Stående Udvalg for Biocidholdige Produkter, og
         ud fra følgende betragtninger:
         
                     (1)
                  
                  
                     Bilag I til forordning (EU) nr. 528/2012 indeholder aktivstoffer, som har en mere gunstig profil vedrørende miljøet eller menneskers eller dyrs sundhed. Produkter, der indeholder disse aktivstoffer, kan derfor godkendes efter en forenklet procedure. Nitrogen er optaget i bilag I til forordning (EU) nr. 528/2012 med den begrænsning, at det kun må anvendes i begrænsede mængder i klar-til-brug-beholdere.
                  
               
                     (2)
                  
                  
                     Jf. artikel 86 i forordning (EU) nr. 528/2012 godkendes nitrogen som aktivstof til anvendelse i biocidholdige produkter af produkttype 18 (2), insekticider. Biocidholdige produkter, der består af nitrogen, der er godkendt, er godkendt i flere medlemsstater, herunder Østrig, og leveres i gasflasker (3).
                  
               
                     (3)
                  
                  
                     Nitrogen kan også genereres in situ fra den omgivende luft. In situ-genereret nitrogen er i øjeblikket ikke godkendt til anvendelse i Unionen og er hverken opført i bilag I til forordning (EU) nr. 528/2012 eller på listen over aktivstoffer, der indgår i undersøgelsesprogrammet for eksisterende aktivstoffer i biocidholdige produkter, i bilag II til Kommissionens delegerede forordning (EU) nr. 1062/2014 (4).
                  
               
                     (4)
                  
                  
                     I henhold til artikel 55, stk. 3, i forordning (EU) nr. 528/2012 indgav Østrig den 26. juni 2019 en ansøgning til Kommissionen om at blive undtaget fra artikel 19, stk. 1, litra a), i nævnte forordning og få tilladelse til at godkende biocidholdige produkter bestående af nitrogen, der er genereret in situ fra den omgivende luft, til beskyttelse af kulturarven (»ansøgningen«). Yderligere oplysninger om museers anvendelse af in situ-genereret nitrogen samt om, at der ikke findes egnede alternativer, blev fremlagt af Østrig i en skrivelse af 3. september 2019.
                  
               
                     (5)
                  
                  
                     Kulturarven kan blive skadet af en lang række skadegørere, lige fra insekter til mikroorganismer. Tilstedeværelsen af disse organismer kan ikke alene føre til et tab af selve kulturgenstanden, men indebærer også en risiko for, at skadegørerne spredes til andre genstande i nærheden. Uden en passende behandling kan genstande lide uoprettelig skade og bringe kulturarv i alvorlig fare.
                  
               
                     (6)
                  
                  
                     In situ-genereret nitrogen anvendes til at skabe en kontrolleret atmosfære med en meget lav koncentration af ilt (anoksi) i permanente eller midlertidigt forseglede behandlingstelte eller -kamre til bekæmpelse af skadegørere på kulturgenstande. Nitrogen adskilles fra den omgivende luft og pumpes ind i behandlingsteltet eller -kammeret, hvor atmosfærens nitrogenindhold øges til omkring 99 %, og ilten derfor reduceres til næsten ingenting. Luftfugtigheden i det nitrogen, der pumpes ind i behandlingsområdet, fastsættes i overensstemmelse med kravene til den genstand, der undergår behandling. Skadegørere kan ikke overleve under de betingelser, der skabes i behandlingsteltet eller -kammeret.
                  
               
                     (7)
                  
                  
                     Ifølge de oplysninger, som Østrig har indgivet, synes anvendelsen af in situ-genereret nitrogen at være den eneste effektive metode til at bekæmpe skadegørere, som kan anvendes på samtlige typer materialer og kombinationer af materialer, der er til stede på museumssamlinger og -udstillinger og på kulturarvssteder, uden at skade dem, og som er effektivt mod alle kendte skadegørere på kulturgenstande i alle udviklingsstadier.
                  
               
                     (8)
                  
                  
                     Metoden med anoksi eller modificeret/kontrolleret atmosfære er opført i standarden EN 16790:2016 »Bevaring af kulturarv — Integreret skadedyrsbekæmpelse (IPM)« og nitrogen er i denne standard beskrevet som den »mest anvendte« til at frembringe anoksi.
                  
               
                     (9)
                  
                  
                     Der findes andre teknikker til bekæmpelse af skadegørere, såsom behandling med lav temperatur, varmebehandling, varmluftsbehandling med kontrolleret luftfugtighed. Desuden kan der anvendes andre biocidaktivstoffer. Ifølge Østrig har hver af disse teknikker imidlertid begrænsninger i form af skader, der kan forekomme på visse materialer under behandlingen, og ingen af dem kan derfor anvendes til behandling af samtlige typer materialer og kombinationer af materialer.
                  
               
                     (10)
                  
                  
                     Ifølge de oplysninger, som Østrig har indgivet, er termiske processer, dvs. fryse- eller varmebehandling, ikke egnede til behandling af en række genstande, heriblandt malerier, voks-, olie- eller proteinbundne polykromatiske genstande, limede genstande, genstande af læder eller skind, fotomateriale, nye ubehandlede trægenstande, nyistandsatte genstande, genstande under spænding. På grund af den forskellige termiske konduktivitet og termiske ekspansion af forskellige materialer kan den mekaniske belastning, der forårsages af udvidelsen, desuden være til fare for skrøbelige genstande, der er fremstillet af blandede materialer.
                  
               
                     (11)
                  
                  
                     Det fremgår af ansøgningen, at anvendelsen af biocidholdige produkter, der indeholder andre aktivstoffer, der er tilgængelige på det østrigske marked, kan ændre genstandene på en kemisk måde og kan skade genstandene, afhængigt af materialernes følsomhed.
                  
               
                     (12)
                  
                  
                     Hvad angår IPM har museer samtidig til hensigt at bevæge sig væk fra brugen af mere farlige aktivstoffer til beskyttelse af kulturarven.
                  
               
                     (13)
                  
                  
                     Ifølge oplysningerne i ansøgningen er anvendelsen af nitrogen i flasker ikke et passende alternativ for museer og kulturarvssteder, da det medfører praktiske ulemper. De begrænsede mængder i flasker kræver hyppig transport og en separat opbevaringsfacilitet. Endvidere fremgår det af oplysningerne i ansøgningen, at belastningen på gulvene i visse historiske museumsbygninger kunne blive overskredet på grund af vægten af det krævede antal flasker.
                  
               
                     (14)
                  
                  
                     En anmodning om, at museer og kulturarvssteder anvender flere forskellige teknikker til at bekæmpe skadegørere — hvor hver teknik er egnet til bestemte materialer og genstande — i stedet for at anvende én teknik, der allerede har været anvendt, og som er egnet til samtlige materialer, vil indebære ekstra omkostninger for museer og kulturarvssteder og vil gøre det mere kompliceret for disse brugere at nå målet om at bevæge sig væk fra brugen af mere farlige aktivstoffer, hvad angår deres IPM.
                  
               
                     (15)
                  
                  
                     Drøftelserne om en mulig undtagelse i henhold til artikel 55, stk. 3, i forordning (EU) nr. 528/2012 vedrørende in situ-genereret nitrogen fandt sted på flere møder (5) i Kommissionens ekspertgruppe, der er sammensat af medlemsstaternes kompetente myndigheder vedrørende biocidholdige produkter i 2019.
                  
               
                     (16)
                  
                  
                     Desuden gennemførte Det Europæiske Kemikalieagentur på Kommissionens anmodning en offentlig høring om ansøgningen, hvor alle interesserede parter fik mulighed for at fremsætte deres synspunkter. Langt størstedelen af de 1 487 modtagne bemærkninger var til støtte for at indrømme denne undtagelse. Mange af bidragyderne redegjorde for ulemperne ved de alternative teknikker, der er tilgængelige: termiske behandlinger kan være til skade for visse materialer, anvendelse af andre aktivstoffer efterlader giftige restkoncentrationer på artefakter, der derefter gradvist udledes i miljøet, anvendelsen af nitrogen i flasker gør det ikke muligt at kontrollere den relative luftfugtighed i behandlingsområdet, hvilket er nødvendigt ved behandlingen af visse materialer.
                  
               
                     (17)
                  
                  
                     To internationale organisationer, der repræsenterer museer og kulturarvssteder — International Council of Museums og International Council on Monuments and Sites — har givet udtryk for, at de agter at indgive en ansøgning om optagelse af in situ-genereret nitrogen i bilag I til forordning (EU) nr. 528/2012, hvilket ville give medlemsstaterne mulighed for at godkende produkter, der består af in situ-genereret nitrogen, uden at der er behov for en undtagelse i henhold til artikel 55, stk. 3, i nævnte forordning. Det vil dog tage tid at udføre evalueringen af en sådan ansøgning, herunder optagelsen af stoffet i bilag I, samt at opnå produktgodkendelserne.
                  
               
                     (18)
                  
                  
                     Både ansøgningen og de yderligere oplysninger, Østrig har indgivet, viser, at der for øjeblikket ikke findes egnede alternativer i Østrig, eftersom alle de alternative teknikker, der er tilgængelige for øjeblikket, enten er uegnede til behandling af samtlige materialer eller medfører praktiske ulemper.
                  
               
                     (19)
                  
                  
                     På grundlag af alle disse argumenter er det hensigtsmæssigt at konkludere, at in situ-genereret nitrogen er afgørende for beskyttelsen af kulturarv i Østrig, og at der ikke findes egnede alternativer. Østrig bør derfor have tilladelse til at godkende tilgængeliggørelse på markedet og anvendelse af biocidholdige produkter bestående af in situ-genereret nitrogen til beskyttelse af kulturarv.
                  
               
                     (20)
                  
                  
                     Den mulige optagelse af in situ-genereret nitrogen i bilag I til forordning (EU) nr. 528/2012 og medlemsstaternes efterfølgende godkendelse af produkter bestående af in situ-genereret nitrogen vil tage tid. Det er derfor hensigtsmæssigt at indrømme en undtagelse i en periode, der vil gøre det muligt at afslutte de underliggende procedurer —
                  
               VEDTAGET DENNE AFGØRELSE:
         
            Artikel 1
            Østrig har tilladelse til at godkende tilgængeliggørelse på markedet og anvendelse af biocidholdige produkter bestående af in situ-genereret nitrogen til beskyttelse af kulturarv frem til den 31. december 2024.
         
         
            Artikel 2
            Denne afgørelse er rettet til Østrig.
         
         
            Udfærdiget i Bruxelles, den 15. juli 2020.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.
         
            (2)  Kommissionens direktiv 2009/89/EF af 30. juli 2009 om ændring af Europa-Parlamentets og Rådets direktiv 98/8/EF med henblik på at optage nitrogen som et aktivt stof i bilag I hertil (EUT L 199 af 31.7.2009, s. 19).
         
            (3)  Liste over godkendte produkter kan ses på https://echa.europa.eu/fr/information-on-chemicals/biocidal-products
         
            (4)  Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).
         
            (5)  Det 83., 84., 85. og 86. møde i Kommissionens ekspertgruppe bestående af repræsentanter for medlemsstaternes kompetente myndigheder til gennemførelse af forordning (EU) nr. 528/2012, som blev afholdt i henholdsvis maj 2019, juli 2019, september 2019 og november 2019. Mødereferaterne kan læses her: https://ec.europa.eu/health/biocides/events_en#anchor0.